b'\n_START_ARTICLE_\nStoremyr \xe2\x80\x93 Fagerbakken landskapsvernomr\xc3\xa5de\n_START_PARAGRAPH_\nStoremyr-Fagerbakken landskapsvernomr\xc3\xa5de ble opprinnelig vernet i 1980 og omfatter et areal p\xc3\xa5 276 daa s\xc3\xb8r\xc3\xb8stligst p\xc3\xa5 \xc3\xb8ya Hvasser i F\xc3\xa6rder kommune.\n_START_SECTION_\nLandskapsvernomr\xc3\xa5det\n_START_PARAGRAPH_\nLandskapsvernomr\xc3\xa5det omfatter et areal som for en stor del er skogbevokst. Skogen er en blandingsbestand som hovedsakelig best\xc3\xa5r av varmekj\xc3\xa6re lautr\xc3\xa6r. Hassel er en dominerende art, sammen med osp, kirseb\xc3\xa6r, ask, alm og furu. I sumpomr\xc3\xa5dene vokser svartor. _NEWLINE_T\xc3\xb8rre enger med kubjelle og en rekke andre arter finnes i omr\xc3\xa5det. I sumpomr\xc3\xa5dene finnes gul sverdlilje. Mange fuglearter trives i omr\xc3\xa5det, bl.a. n\xc3\xb8tteskrike og nattergal. R\xc3\xa5dyr, rev og grevling ser en stadig spor etter. Liten salamander og spissnutefrosk finnes i verneomr\xc3\xa5det og i dammer like utenfor. Flere r\xc3\xb8dlistef\xc3\xb8rte \xc3\xb8yenstikkere finnes ogs\xc3\xa5. _NEWLINE_Tidligere ble arealet brukt til sommerbeite for husdyr._NEWLINE_Det ligger et antall fritidsboliger innen verneomr\xc3\xa5det; dette er bebyggelse som eksisterte f\xc3\xb8r vernet ble etablert.\n_START_SECTION_\nKulturminner\n_START_PARAGRAPH_\nInnen landskapsvernomr\xc3\xa5det ligger flere arkeologiske lokaliteter; dette er automatisk fredede kulturminner. Ett av dem er en sjelden labyrint-liknende steinstreng p\xc3\xa5 ca. 9 x 9 meter. Den er laget av kun ett lag stein og er 0,1 m h\xc3\xb8y. Den beskrives som en innhegning i miniatyr. To liknende finnes p\xc3\xa5 Tisler i \xc3\x98stfold, og i S\xc3\xb8r-Sverige en funnet 20 - 30 stk. Kulturminnet karakteriseres som en rituell-kultisk lokalitet. En antar at dette kulturminnet er fra jernalderen._NEWLINE_Like ved ligger en liten gravr\xc3\xb8ys, ogs\xc3\xa5 den antagelig fra jernalderen.'